Unang Aralin: MAY MAHALAGANG MENSAHE ANG DIYOS SA ATIN

May mga taong naniniwala na ang Diyos ay lubhang malayo at hindi nakikipag-ugnayan sa atin. Sa mga nakalipas na panahon, may mga nagsulong ng kaisipan na ang paniniwala sa Diyos ay wala nang kabuluhan (“God is dead” theology). Salungat sa mga kaisipang ito, masidhi ang pagnanais ng Diyos na magkaroon ng kaugnayan sa atin. Sa araling ito ay ating tatalakayin ang buod ng mahalagang mensahe ng Diyos para sa atin. Tatalakayin din natin kung paano Niya ipinahahayag sa atin ang Kanyang mensahe.

Ang mensaheng nais ng Diyos na marinig at maunawaan ng lahat ng tao ay nakasentro sa Kanyang Anak, si Jesu-Cristo. Simulan natin ang araling ito sa pagsagot sa katanungang, Bakit kailangan nating makilala si Jesu-Cristo?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Mateo 5: 48 “Kaya maging ganap kayo, gaya ng inyong Ama na nasa langit.”**  **Awit 5: 4 “Ikaw ay Diyos na di nalulugod sa kasamaan, mga maling gawain, di mo pinapayagan.”** | **Ayon sa pamantayan ng Diyos, dapat maging lubos ang ating katuwiran, ibig sabihin, dapat wala tayong bahid ng anumang kasalanan, upang makapasok tayo sa Kanyang kaharian. Ang kahit isang kasalanan natin ay sapat nang dahilan upang hindi tayo makapasok sa Kanyang kaharian.** |
| **Roma 3: 23 “Sapagkat ang lahat ay nagkasala, at walang sinumang nakaabot sa kaluwalhatian ng Diyos.”**  **Santiago 2: 10 “Ang lumalabag sa isa, kahit tumupad pa sa iba pang mga utos ay lumalabag pa rin sa buong Kautusan.”** | **Walang sinumang tao ang nakaabot at makaaabot sa pamantayan ng Diyos. Gaano man tayo magsikap, hindi natin kayang lubos na matupad ang lahat ng iniuutos Niya sa atin. Kung magkagayon, hindi tayo nararapat na makapasok sa Kanyang kaharian.** |
| **Roma 6: 23 “Sapagkat kamatayan ang kabayaran ng kasalanan...”**  **Ezekiel 18: 4 “Akin ang buhay ng lahat ng tao, maging sa ama o sa anak, at ang kaluluwang magkasala ay mamamatay.”** | **Bukod sa hindi natin kayang makapasok sa kaharian ng Diyos sa pamamagitan ng ating sariling pagsisikap, nararapat din tayong parusahan nang walang hanggang kamatayan, nang walang hanggang pagkahiwalay sa mapagmahal at mapagkalingang presensya ng Diyos, dahil sa ating mga kasalanan.** |

Maliwanag na tayong lahat ay nahaharap sa napakalaking kapahamakan. Lubhang napakataas ng pamantayan ng Diyos upang tayo ay makapasok sa Kanyang kaharian at hindi natin ito kayang abutin. Hindi natin kayang hindi magkasala kahit isang araw man lang, kaya’t kung iisipin nating mabuti, ang kabuuan ng ating buhay dito sa lupa ay punong-puno ng iba’t ibang uri ng kasalanan. Ipinauunawa sa atin ng Diyos na tayong lahat ay mga makasalanang

nangangailangan ng isang manunubos. Ngunit may magandang balita ang Diyos sa atin - nais Niyang malaman natin na mayroong tumupad ng pamantayang ito para sa atin - si Jesus.

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Juan 1: 29 “Kinabukasan, nakita ni Juan na si Jesus ay lumalapit sa kanya. Kaya’t sinabi niya, “Tingnan ninyo, siya ang Kordero ng Diyos na nag-aalis ng kasalanan ng sanlibutan.”** | **Inalis ni Jesus ang ating mga kasalanan nang ihandog niya ang kanyang buhay doon sa krus.** |
| **1 Juan 1: 22 “Si Cristo ang handog sa ikapagpapatawad ng mga kasalanan, hindi lamang ang ating mga kasalanan, kundi maging ang kasalanan ng lahat ng tao.”** |  |
| **2 Corinto 5: 21 “Hindi nagkasala si Cristo, ngunit dahil sa atin, siya’y itinuring na makasalanan upang sa pamamagitan niya ay maging matuwid tayo sa harap ng Diyos.”**  **Colosas 1: 28 “Iyan ang dahilan kung bakit ipinangangaral namin si Cristo. Ang lahat ay aming pinaaalalahanan at tinuturuan nang may buong kaalaman upang maiharap namin sa Diyos ang bawat isa nang ganap at walang kapintasan dahil sa kanilang pakikipag-isa kay Cristo.”** | **Ang ating buhay at pagkatao ay punong-puno ng kasalanan. Hindi tayo malinis kundi lubos na marumi. Ngunit ibinihis ng Diyos sa atin ang katuwiran at kalinisan ni Cristo. Ito ang nakikita ng Diyos kung mimamasdan Niya tayo, hindi ang ating kasalanan at karumihan.** |

Ngayong nalaman na nating tinupad ni Jesus ang hindi natin kayang tuparin, ang kasunod na katanungan ay, “Paano ko makakamtan ang mga bunga ng kanyang pagpapakasakit at tagumpay?”

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Roma 6: 23 “Sapagkat kamatayan ang kabayaran ng kasalanan, ngunit ang libreng kaloob ng Diyos ay buhay na walang hanggan, sa pamamagitan ni Cristo Jesus na ating Panginoon.”** | **Ang buhay na walang hanggan sa langit ay kaloob ng Diyos.** |
| **Juan 3: 16 “Sapagkat gayon na lamang ang pag-ibig ng Diyos sa sangkatauhan, kaya ibinigay niya ang** | **Ang napagtagumpayan ni Jesus sa pamamagitan ng kanyang kamatayan at muling pagkabuhay ay** |

|  |  |
| --- | --- |
| **kanyang bugtong na Anak, upang ang sinumang sumampalataya sa kanya ay di mapahamak, kundi magkaroon ng buhay na walang hanggan.”**  **Efeso 2: 8,9 “Sapagkat dahil sa kagandahang-loob ng Diyos kayo ay naligtas sa pamamagitan ng pananampalataya; at ang kaligtasang ito’y kaloob ng Diyos at hindi sa pamamagitan ng inyong sarili; hindi ito bunga ng inyong mga gawa kaya walang dapat na ipagmalaki ang sinuman.”** | **napasasaatin sa pamamagitan lamang ng pananampalataya natin sa kanya. Hindi ito bunga ng ating pagsisikap; ito ay walang bayad na ipinagkakaloob sa atin.** |

Ipinagagawa ng mga huwad na relihiyon sa mga tao ang imposible – magsikap upang makapasok sa kaharian ng Diyos. Ngunit ipinagkakaloob ng Diyos ang dakilang pribilehiyong ito nang walang anumang kabayaran sa mga taong nananampalataya kay Jesus bilang Panginoon at Tagapagligtas. Kaya paano ba makapananampalataya ang tao kay Jesus?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Roma 10: 17 “Kaya’t ang pananampalataya ay bunga ng pakikinig, at ang pakikinig naman ay bunga ng pangangaral tungkol kay Cristo.”** | **Ang Salita ng Diyos, ang Biblia, ang kasangkapan upang makilala natin si Jesus at magkaroon tayo ng pananalig o pananampalataya sa Kanya.** |
| **Lucas 24: 27 “At patuloy na ipinaliwanag sa kanila ni Jesus ang lahat ng sinasabi sa Kasulatan tungkol sa kanyang sarili, simula sa mga aklat ni Moises hanggang sa mga isinulat ng mga propeta.”** |  |

Yamang ipinahahayag sa atin ng Biblia kung sino si Jesus upang tayo ay manampalataya sa kanya at maligtas, dapat tayong mag-ukol ng panahon upang pag-aralan ito. Ano ang sinasabi sa atin ng Diyos tungkol sa Biblia?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **2 Pedro 1: 21 “...sapagkat ang pahayag ng mga propeta ay hindi nagmula sa kalooban lamang ng tao; ito’y galing sa Diyos at ipinahayag ng mga taong nasa ilalim ng kapangyarihan ng Espiritu Santo.”**  **2 Timoteo 3: 16,17 “Ang lahat ng kasulatan ay kinasihan ng Diyos at nagagamit sa pagtuturo ng katotohanan, sa pagtatama sa maling katuruan, sa pagtutuwid sa likong gawain at sa pagsasanay para sa matuwid na pamumuhay.”** | **Ang Biblia ay Salita ng Diyos. Ginamit ng Diyos ang mga taong kanyang hinirang upang isulat ang Biblia, ngunit tiniyak niyang ang mga salitang kanilang isinulat ay yaon lamang kanyang mga salita. Ang pamamaraang ito ay tinatawag na “Verbal Inspiration” (bawat isang salita sa Biblia ay kinasihan ng Diyos).** |

Narito ang ilan pang kamangha-manghang katotohanan tungkol sa Biblia: ang Biblia ay naglalaman ng 66 na aklat at naisulat sa loob ng 1600 na taon (1500 B.C. - 100 A.D.). Bagamat isinulat ito ng 36 na mga manunulat, ang Diyos ang tunay na may-akda nito. Ang Lumang Tipan ay binubuo ng 39 na aklat. Isinulat ito sa wikang Hebreo at Aramaico ng mga taong tinatawag na propeta at ang pangunahin nitong layunin ay ipahayag ang tungkol sa pagdating ni Jesu-Cristo. Ang Bagong Tipan ay binubuo ng 27 na aklat. Isinulat ito sa wikang Griyego ng mga taong tinatawag na mga apostol at ang pangunahin nitong layunin ay magpatotoo na si Jesus ang Cristo.

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Juan 17: 17 “Italaga mo sila sa pamamagitan ng katotohanan; ang salita mo ang katotohanan.”**  **Awit 18: 30a “Ang Diyos na ito ay sakdal ang gawa, at maaasahan ang kanyang salita.”** | **Ang Salita ng Diyos ang katotohanan. Walang anumang kamalian sa Biblia.** |
| **Mateo 5: 18 “Tandaan ninyo: maglalaho ang langit at ang lupa, ngunit ni isang tuldok o kudlit man ng Kautusan ay di mawawalan ng bisa hanggat hindi natutupad ang lahat.”** | **Tinitiyak ng Diyos na mananatili at hindi maglalaho ang Kanyang tunay na Salita.** |
| **Juan 10: 35 “...hindi maaaring ipawalang-bisa ang sinasabi ng kasulatan.”** | **Lahat ng sinabi ng Diyos sa Biblia ay tiyak at totoo. Ang ilan ay nangyari na at ang iba ay mangyayari pa lang. Ang Biblia ang pamantayan ng ating pananampalataya at gawa.** |
| **Juan 20:31 Ngunit ang mga nakasulat dito ay isinulat upang kayo'y sumampalataya na si Jesus ang Cristo, ang Anak ng Diyos, at sa pagsampalatayang iyon ay magkaroon kayo ng buhay sa pamamagitan niya.** | **Ipinagkakaloob sa atin ng Biblia ang lahat ng dapat nating malaman upang tayo ay maligtas.** |

Nakita natin na ang Biblia ay Salita ng Diyos at ito ang kanyang ginagamit upang akayin tayo sa pananampalataya kay Jesus. Ano ngayon ang dapat nating gawin sa Biblia?

|  |  |
| --- | --- |
| **SINABI NG DIYOS:** | **NANGANGAHULUGAN:** |
| **Awit 1: 1,2 “Mapalad ang taong hindi nakikinig sa payo ng masama, at hindi sumusunod sa masama nilang halimbawa. Hindi siya nakikisama sa mga kumukutya at hindi nakikisangkot sa gawaing masama. Sa halip, kasiyahan niyang sumunod sa kautusan ni Yahweh. Binubulay-bulay niya ito sa araw at gabi.”** | **Mahalagang pag-aralan natin ang Biblia.** |

|  |  |
| --- | --- |
| **Lucas 11; 28 “Ngunit sumagot siya, “Higit na mapalad ang mga nakikinig sa salita ng Diyos at tumutupad nito!”** | **Dapat din nating unawain, isapuso, at isabuhay ang natututunan natin sa Biblia.** |

Maikling Pagsusulit

1. **Tama o Mali. Upang makapasok tayo sa kaharian ng Diyos, dapat tayong magsikap sa abot ng ating makakaya na tuparin ang Kanyang mga utos.**
   1. **Tama**
   2. **Mali**
2. **Alin sa mga sumusunod ang pinakamainam na paglalarawan sa ating kalagayan kung tayo ay walang kaugnayan kay Jesus?**
   1. **Mabubuting taong nangangailangan lamang ng patnubay ng Diyos.**
   2. **Makasalanan, ngunit pinalalagpas ng Diyos ang ating mga kasalanan.**
   3. **Makasalanan na nararapat sa kaparusahang walang hanggan.**
3. **Paano tayo makapapasok sa kaharian ng Diyos sa langit?**
   1. **Gawin natin ang lahat ng makakaya natin at pagkatapos ay gagawin ni Jesus ang lahat ng hindi natin kayang gawin.**
   2. **Gagawin natin ang lahat sa tulong ni Jesus.**
   3. **Nagtitiwala tayo at nananalig na ginawa na ni Jesus ang lahat para sa atin.**
   4. **Tularan natin ang halimbawa ni Jesus kung paano tayo dapat mamuhay.**
4. **Tama o Mali. Itinuturo ng Biblia sa atin kung sino si Jesus at ano ang kanyang ginawa para sa atin.**
   1. **Tama**
   2. **Mali**
5. **Alin sa mga sumusunod ang pinakamainam na paglalarawan tungkol sa Biblia?**
   1. **Isang aklat ng mga kuwentong nagtuturo sa atin ng mga mahahalagang araling moral.**
   2. **Pagkaunawa at pagpapaliwanag ng tao tungkol sa mga pahayag ng Diyos.**
   3. **Isang aklat na isinulat ng mga taong hinirang ng Diyos upang isulat ang kanyang mga salita.**
   4. **Isang aklat na naglalaman ng salita ng Diyos.**
6. **Tama o Mali. Hindi mahalaga sa Diyos kung gaano mo kadalas binabasa ang Biblia.**
   1. **Tama**
   2. **Mali**